ועדת הכספים, כנסת 24, פרוטוקול מספר 221, 2022-02-07 12:00

אלכס קושניר: אני מחדש את ישיבת הוועדה.

ינון אזולאי: הגשתי רביזיה על האצלת סמכויות.

ינון אזולאי: ביקשתי למשוך אותה.

אלכס קושניר: תודה רבה.

אלכס קושניר: אנחנו עוברים לסעיף הבא על סדר היום: הצעת אישור מוסדות ציבור לעניין סעיף 46 לפקודת מס הכנסה (רשימה שסימנה: 21-41-21).

אלכס קושניר: בבקשה, רשות המיסים.

ארז אורעד: שלום רב לכולם, לכל חברי ועדת הכספים.

ארז אורעד: כבוד היושב-ראש, חבר הכנסת אלכס קושניר, אני מתכבד להביא את הרשימה שמספרה 20-41-21.

ארז אורעד: רק אציין לפרוטוקול שבשל אסון שקרה לאחת העובדות במחלקה שלנו נפלה ברשימה טעות לגבי עמודה מס' 77, שלא היה לה אישור ניהול תקין.

ארז אורעד: בדקנו, אנחנו עושים בדיקה כפולה.

ארז אורעד: אני מבקש לאשר את כל הרשימה פרט לעמותה מס' 77.

אלכס קושניר: יש פה גם עמותה: מוסדות צאנז.

ארז אורעד: מוסדות צאנז – הסתבר שיש להם אישור ניהול תקין.

ארז אורעד: הם עשו את זה בדקה התשעים.

נעמה לזימי: מורידים רק את ארגון תפארת בחורים?

ארז אורעד: העמותה שאני מבקש להוריד אין לה עדיין אישור ניהול תקין.

ארז אורעד: זה גם מקובל על רשם העמותות.

ארז אורעד: זאת עמותת ארגון תפארת בחורים.

ארז אורעד: עד לפני חצי שעה כשהייתי במשרד שלי ובדקתי גם עם רשם העמותות לא היה להם אישור ניהול תקין.

ארז אורעד: אני מדגיש עוד דבר קטן בתשובה לשאלות שנשאלתי לגבי תקופות התפר.

ארז אורעד: אנחנו נמצאים בתפר בין שנת 2021 לשנת 2022, כאשר בישיבות שאנחנו מקיימים של הוועדה הציבורית ברשות המיסים בדרך כלל מובאות העמותות ויש להן אישורים נכון למועד הישיבה, שזה 2021.

ארז אורעד: בפער הזמן שחולף בין 2021 ובין 2022 הם צריכים להגיש עוד דיווחים לרשם העמותות.

ארז אורעד: יש עמותות שלא מספיקות לקבל אישור ניהול תקין לשנת 2022, שזה המועד של הישיבה עכשיו, על מנת שיוכלו לבוא לאישור ועדת הכספים.

ארז אורעד: כאן למעשה אנחנו נתקלים בתקופת התפר הזאת, עד ינואר-פברואר כשאנחנו מגיעים לפה, בעמותות מסוימות שלכאורה ב-2021 היו זכאיות אילו הייתי מגיע לכאן אבל ב-2022 הן לא זכאיות כי חסר להן דיווח כזה או אחר ואז רשם העמותות לא נותן להן אישור ניהול תקין.

ארז אורעד: זאת למעשה הסיבה שפה אנחנו רודפים אחרי הזנב של עצמנו.

ארז אורעד: גם בשביל ללכת לקולא לעמותות מסוימות, אנחנו אומרים: כמה שיותר נביא לפה יהיה טוב יותר.

אלכס קושניר: ואז אתם ממליצים לאשר אותן רק לשנה?

ארז אורעד: לא.

ארז אורעד: עמותה שיש לה אישור ניהול תקין ל-2022 – זה לא אישור הגשת מסמכים, להבדיל – אנחנו ממליצים לאשר אותה לשלוש שנים.

אלכס קושניר: ומי שאין לה?

ארז אורעד: מי שאין לה – אנחנו לא מביאים אותה בכלל, אנחנו מורידים אותה מן הרשימה.

ארז אורעד: מי שיש לה אישור הגשת מסמכים – אנחנו מאשרים לשנה, כי זה תנאי.

ארז אורעד: זה לתקופת ביניים, זה אפילו לא לשנה כי למעשה זה תמיד יוצא תשעה או שמונה חודשים.

ארז אורעד: הם בתקופת מבחן שבה אנחנו רואים את הפעילות שלהם.

ארז אורעד: אם הם לא מביאים בסוף השנה אישור ניהול תקין כמובן אנחנו לא מאשרים אותם.

ארז אורעד: זאת הרשימה, למעט עמותה מס' 77 ברשימה, שמספרה 580682433, שאין לה אישור ניהול תקין.

ארז אורעד: זאת עמותה שאנחנו מבקשים לא להעלות אותה לאישור ועדת הכספים.

ארז אורעד: גם בנימין למקין מרשם העמותות, שאמור להגיע לכאן ולהשתתף בדיון, יעיד על כך.

טמיר כהן: הוא נמצא בזום.

אלכס קושניר: עמותה מס' 6: הוועדה לענייני אנרגיה בשבת, אתה ממליץ לתת לה אישור לשנה.

אלכס קושניר: למה?

ארז אורעד: זאת עמותה מעניינת שאישרנו אותה לשנה בגלל שהמחזור שלה לא מספק, הוא מחזור גבולי.

ארז אורעד: הוא מעל 30,000 שקל, שזה הרף להגיע אלינו ולבקש בקשה, אבל מתחת ל-50,000 שקל, שאומר שהיא קצת בספק, אנחנו לא יודעים אם הם ימשיכו.

ארז אורעד: זה גם מדרבן אותם להשיג יותר מחזורים לפעילות שלהם.

אלכס קושניר: ואם במהלך השנה הם יציגו מחזור גבוה יותר?

ארז אורעד: אנחנו נחדש להם לשלוש שנים.

ינון אזולאי: יש לי שאלה בהמשך לזה, על עמותה מס' 50: סיירת החוף – 21,614 שקל.

ינון אזולאי: זה פחות מ-30,000 שקל.

ינון אזולאי: למה הומלץ לתת להם אישור לשנה?

ארז אורעד: כי לעמותות הללו יש גם דוחות שמראים לנו – אמנם דוח בלתי מבוקר, מאזן בלתי מבוקר – שהמחזורים שלהם גדולים יותר, אז אנחנו נותנים להם.

ינון אזולאי: כלומר אף על פי שכרגע אצלכם הגישו על פחות מ-30,000 שקל.

ארז אורעד: כאשר אנחנו רואים כבר את הנתונים, אם העמותה זריזה – רוב העמותות בדרך כלל לא מגישות מהר, אבל ברגע שיש לי נתונים אני בא לקראתן.

ינון אזולאי: בסדר גמור.

ינון אזולאי: רציתי להבין כי אמרת שהגבול הוא 30,000 שקל.

ינון אזולאי: זה בסדר גמור.

ארז אורעד: המצב הטבעי הוא שעמותות בדרך כלל מאחרות להגיש את הדוחות שלהן, גם אלינו וגם אל רשם התאגידים.

ארז אורעד: לרשם התאגידים יש את השוט של אישור ניהול תקין, ולנו יש גם כמה דברים כאלה.

משה גפני: לעמותה מס' 6 כמה חסר?

ארז אורעד: חסר להם עוד 20,000 שקל.

משה גפני: מה המאזן שלהם היום?

ארז אורעד: אני לא יודע כי הם לא הגישו, אין מאזן של השנה.

יצחק פינדרוס: הרב גפני, יש לך מזל שאתה לא מחזיק מכשירים אלקטרוניים כאלה, כי אחרת היית מוקלט ומוסרט עד היום.

יצחק פינדרוס: כך יודעים שאתה לא מוקלט ומוסרט.

משה גפני: מפרקים את המדינה עם ההקלטות האלה, האמן לי.

משה גפני: זה פירוק כל המסגרות.

אלכס קושניר: דיברנו על זה ארוכות בבוקר.

אלכס קושניר: כאשר קמתי הבוקר וקראתי את זה הרגשתי תחושה של מחנק, כי זה החזיר אותי לכל מיני תקופות מן המדינה שבאתי ממנה, שבהן אסירי ציון היו צריכים לפתוח ברזים באמבטיה כדי לדבר האחד עם השני, כדי שהמיקרופונים לא יקלטו אותם ולא יצוטטו להם.

אלכס קושניר: אמרתי באותה נשימה שמדברים על משטרה, משטרה, משטרה – זה לא כל המשטרה.

אלכס קושניר: בכל זאת יש פה לובשי מדים קצינים, מפקדים, שוטרים, שעושים את עבודתם נאמנה.

משה גפני: אתה לא מרגיש בטוח.

משה גפני: אתה לא יודע מה פתאום ישימו לך האזנה.

משה גפני: פעם זה היה.

אלכס קושניר: בטלפון שלך זה קשה מאוד.

משה גפני: סיפרו לי חברי כנסת ותיקים – אני לא הייתי – שכאשר היו עומדים ליד הקיר מאחורי המליאה היו זזים.

משה גפני: שאלו חבר כנסת: למה אתה זז?

משה גפני: אמר: בגלל שיש פה מכשירי הקלטה.

משה גפני: שמו הקלטות לווילנר.

משה גפני: אז השב"כ היה שם האזנות.

אלכס קושניר: במליאה?

ינון אזולאי: אתה לא רחוק מן היום הזה.

ינון אזולאי: אולי אתה כבר נמצא בו.

משה גפני: אתה נמצא במצב גרוע יותר היום.

משה גפני: יכול להיות ששמים לך האזנות.

משה גפני: יש לך טלפון כשר?

משה גפני: אין לך.

אלכס קושניר: בטח, כשר בהשגחת יוליה מלינובסקי.

אלכס קושניר: ..

משה גפני: יוליה מלינובסקי לא רלוונטית לעניין הזה.

משה גפני: יכול להיות ששמים לך האזנה.

משה גפני: זה הפך להיות מצב כזה שאם לא שמים לך האזנה אתה נעלב בגלל שאתה לא מספיק חשוב.

אלכס קושניר: בואו נחזור לעמותות.

ארז אורעד: כפי שאתה רואה לגבי עמותה מס' 6, יש את המחזורים שלהם בשנים 2018–2020.

ארז אורעד: אתה רואה שהמחזורים נעים סביב 30,000 שקל, כאשר למעשה בשנת 2018 הם לא היו יכולים אפילו להגיש בקשה, ובשנת 2019 הם לא הגישו למרות שהם יכלו להגיש.

ארז אורעד: הקריטריון הוא עד 30,000 שקל.

ארז אורעד: אתה יודע את הקריטריון מוועדת פריש.

ארז אורעד: רצו להעלות את זה ל-500,000 שקל.

משה גפני: אני זוכר את ועדת פריש.

משה גפני: אני זוכר עוד כמה דברים בעניין הזה.

משה גפני: אבל אני לא זוכר מה גובה המחזור שעד אליו אי אפשר עדיין להגיש בקשות.

ארז אורעד: מתחת ל-30,000 שקל.

ארז אורעד: זה דמי רצינות.

ארז אורעד: כמו כאשר אתה רוצה לפתוח חשבון בנק, בוא תראה לנו שאתה מסוגל.

משה גפני: הם רציניים.

ארז אורעד: אם יש לך דמי רצינות מ-30,000 שקל עד 50,000 שקל אנחנו אומרים לך: אוקיי, הוכחת לנו, אבל אנחנו לא כל כך סומכים עליך, בואו נראה בעוד שנה מה קורה.

ארז אורעד: אם יש לך מחזור מעל 50,000 שקל, שזה מה שקבענו בוועדת פריש, למרות שהיו שאמרו שמתחת ל-500,000 שקל אסור בכלל לטפל, זאת אומרת היו הופכים אותי למובטל, לא הייתי מטפל בכלל בעמותות, רק באלה עם מחזור מעל חצי מיליון שקל.

ארז אורעד: מי שזוכר, היה שם מאבק גדול לגבי המחזורים, האם לפתוח יותר או לסגור.

ארז אורעד: אם הייתי מעלה את מחזור הפעילות אז למעשה המון עמותות לא היו מגיעות לכאן, 80% מן העמותות לא היו מגיעות לכאן.

ארז אורעד: השאלה, כמו הביצה והתרנגולת, היא האם לתת להם אפשרות להתפתח או לא.

ארז אורעד: לכן מצאנו את הפשרה עוד בקדנציה שלכם, לעשות להם מחזור פעילות מסוים שכן יהיה ניתן לומר שזה דמי רצינות ויחד עם זה לא לסגור בפניהם את הדלת, לבדוק אותם לשנה.

אלכס קושניר: יש עוד שאלות?

משה גפני: מה אתה ממליץ לעשות לגבי עמותה מס' 6?

ארז אורעד: אני ממליץ לאשר לשנה.

אלכס קושניר: אם אין שאלות, אני רוצה להעלות להצבעה את רשימה מס' 20-41-21, שהוצגה על ידי רשות המיסים, לעניין סעיף 46 לפקודת מס הכנסה, למעט עמותה מס' 77.

אלכס קושניר: מי בעד הרשימה?

אלכס קושניר: מי נגד?

אלכס קושניר: בעד – פה אחד הצעת אישור מוסדות ציבור לעניין סעיף 46 לפקודת מס הכנסה (רשימה שסימנה: 20-41-21) אושרה.

אלכס קושניר: הרשימה אושרה.

משה גפני: כמה עמותות מופיעות ברשימה?

ארז אורעד: 120 עמותות, אחרי שהורדנו את עמותה מס' 77.

אלכס קושניר: תודה רבה.

אלכס קושניר: הישיבה נעולה.